**Gəlir bəyannamələrinin tətbiqi: Xarici və yerli təcrübə**

Tədqiqat Hesabatı

**Gəlir bəyannamələrinin tətbiqi: Xarici və yerli təcrübə**

**1. Giriş**

Hazırda dünyanın əksər ölkələrində korrupsiyanın qarşısının alınması və onunla mübarizə məqsədilə publik vəzifəli şəxslərin gəlirlərinin və aktivlərinin bəyan edilməsi sistemi tətbiq edilib. Gəlirlərinin və aktivlərinin bəyan edilməsi sistemi korrupsiyanın qarşısının alınması və korrupsiya ilə mübarizədə səmərəli vasitə kimi korrupsiyaya əleyhinə mühüm beynəlxalq standartlardan biri hesab olunur.

Gəlirlərinin və aktivlərinin bəyan edilməsi sistemi publik vəzifəli şəxslərin maddi pifah vəziyyətinin dəyişilib-dəyişilməməsinin monitorinqini aparmağa, gəlirləri ilə xərclərini müqayisə etməyə imkan verir. Gəlir bəyannamələri vəzifəli şəxslərin rəsmi əmlak vəziyyətinbə nəzarət etmək üçün zəruru məlumatların toplanması və işlənməsinə, şəxsin əmək haqqı və digər qanuni mənbələrlə əlaqədar olmayan aktivləri və gəlirlərini aşkara çıxarmağa imkan verən bir sənəddir.

Gəlirlərinin və aktivlərinin bəyan edilməsi sistemi publik vəzifəli şəxslərin hakimiyyət səlahiyyətlərindən sui-istifadə edərək əsassız varlanmasının qarşısını almağa, sui-istifadəyə yol verən vəzifəli şəxsləri aşkar edərək məsuliyyətə cəlb etmək üçün qanuni tədbirlər görməyə yönəldilib. Bu sistem həmçinin vəzifəli şəxslərin fəaliyyətində maraqlar toqquşmasına yol verməmək üçün səmərəli vasitələrdən biri hesab olunur.

Son nəticədə gəlirlərinin və aktivlərinin bəyan edilməsi sistemi publik vəzifəli şəxslərin fəaliyyətində, bütövlükdə dövlət idarəetmə prosesində şəffaflığın artırılmasına, ölkənin siyasi rəhbərliyinə və inzibati elitasına vətəndaşların inamının və etimadının yüksəlməsinə əhəmiyyətli təsir göstərə bilər.

Qeyd etmək lazımdır ki, gəlirlərinin və aktivlərinin bəyan edilməsi sistemi korrupsiyanın qarşısının alınmasının çoxsaylı vasitələrindən biri olduğu üçün öz-özlüyündə korrupsiya problemini müstəqil şəkildə həll edə bilməz. Lakin gəlirlərin və aktivlərin bəyan edilmə sistemi düzgün şəkildə təşkil edildikdə və fəaliyyət göstərdikdə ölkədə korrupsiyaya qarşı mübarizənin ümumi sisteminin mühüm vasitələrindən birinə çevrilə bilər.

Publik vəzifəli şəxslərin gəlirlərinin və aktivlərinin bəyan edilməsinin müasir sistemi II Dünya müharibəsindən sonra formalaşmağa başlayıb. Bu məsələdə ABŞ təcrübəsi əhəmiyyətli rol oynayıb. Korrupsiyaya qarşı ilk qanunvericilik aktı 1889-cu ildə Böyük Britaniyada qabul edisə də, uzun müddət gəlirlərin bəyan edilməsi sistemi tətbiq edilməyib. Yalnız 1974-cü ildə İcmalar Palatasl parlament üzvlərinin maraqlar reyestrinin tətbiq olunması haqqında qərar qəbul etdi. Lakin konkret hansı maraqların bəyan edilməsi və qeydə alınması dəqiq müəyyən olunmadığından bir çox hallarda parlament üzvlərinin özlərinin mülahizəsinə buraxılırdı.

ABŞ-da federal səviyyəli publik vəzifəli şəxslərin özlərinin maliyyə vəziyyəti haqqında informasiyanın açıqlamasının zəruriliyi haqqında ilk siyasi tələb 1951-ci ildə prezident H.Trumenin Konqresə müraciətində öz əksini tapıb. Lakin müxtəlif səbəblərdən vəzifəli şəxslər tərəfindən gəlirlərin və aktivlərin bəyan edilməsi sistemi federal səviyyədə tətbiq edilməyib. Yalnız ayrı-ayrı ştatlar səviyyəsində vəzifəli şəxslər tərəfindən maliyyə xarakterli məlumatların açıqlanması sisteminin tətbiqi haqqında təşəbbüs göstərilib və bir sıra ştatlarda belə sistem tətbiq edilib.

Keçən əsrin 70-ci illərinin əvvəllərində digər ştatlarda da gəlirlərin bəyan edilməsi sisteminin tətbiqi və maliyyə xarakterli məlumatları təqdim etməli olan vəzifəli şəxslərinin və bəyan edilməli olan məlumatların dairəsinin genişləndirilməsi bir səra məhkəmə çəkişmələrinə gətirib çıxarıb. Bu məhkəmə çəkişmələrinin predmeti maliyyə xarakterli məlumatların açıqlanması tələbinin şəxsi həyatın toxunulmazlığına zidd hesab olunması idi. Bu məhkəmə çəkişmələrinin ümumi yekunu bundan ibarət oldu ki, dövlət informasiyanın açıqlanmasını tələb etməkdə haqlıdır.

Yalnız 1978-ci ildə ABŞ konqresi hökumət etikası haqqında qanunla federal səviyyəli publik vəzifəli şəxslərin özlərinin maliyyə vəziyyətləri haqqında bəyannamə təqdim etmələrini məcburi hesab etdi.

Qərbi Avropada gəlirlərin bəyan edilməsi sistemi keçən əsrin 80-ci illərinin əvvəllərindən tətbiq olunmağa başlanıb. 1982-ci ildə İspaniya və İtaliya, 1983-cü ildə Portuqaliya, 1988-ci ildə Fransa və sonrakı illərdə digər ölkələrdə bu sistem tətbiq olunub. Dünya Bankının məlumatına görə gəlirlərin bəyan edilməsi sistemi hazırda 150-dən çox ölkədə bu və ya digər formada tətbiq olunur.

**2. Beynəlxalq hüququ əsaslar və standartlar**

Dövlət vəzifəli şəxslər tərəfindən gəlirlərin bəyan edilməsi sisteminin tətbiqi haqqında beynəlxalq xarakterli tövsiyyələr ilk dəfə regional beynəlxalq sənədlərdə əks olunmuşdur. !996-cı ildə qəbul olunmuş Korrupsiya ilə mübarizə üzrə Amerikaarası Konvensiyada iştirakçı dövlətlərdən digər tədbirlərlə yanaşı, bir sıra postlarda dövlət funksiyalarını yerinə yetirən şəxslərin gəlirlərinin, aktiv və passivlərinin qeydiyyatı sistemini qanunla müəyyən edilmiş qaydada yaratmaq və zəruri olarsa həmin reyestrləri publik şəkildə açıqlamaq məqsədilə tədbirlər görmək tələb olunur.

Korrupsiyanın qarşısının alınması və onunla mübarizə haqqında Afrika ittifaqının 2003-cü il Konvensiyası bütün və ya ayrıca göstərilmiş dövlət vəzifəli şəxslərindən vəzifəyə daxil olarkən, dövlət qulluğunda olduqları bütün müddətdə və dövlət qulluğu başa çatdıqdan sonra öz gəlirlərini bəyan etmək tələbini müəyyənləşdirməyi iştirakçı dövlətlərin vəzifəsi kimi müəyyən edir.

Gəlirlərin bəyan edilməsi ilə əlaqədar Avropada ilk standart Avropa Şurası Nazirlər Komitəsinin dövlət vəzifəli şəxslərin davranış kodeksi haqqında R *(*2000*)*10 saylı qətnaməsi ilə müəyyən edilib. Həmin qətnamənin 14-cü bəndində nəzərdə tutulur ki, dövlət vəzifəli şəxsi onun dövlət vəzifələrinin şəxsi və ya xüsusi maraqlarına toxuna biləcəyi hallarda vəzifəyə təyin olunarkən və sonra müəyyən zaman kəsiyində, habelə həmin maraqların xarakteri və miqdarının dıyişdiyi zaman qanunun tələblərinə uyğun olaraq bəyannamə təqdim etməlidir. Göründüyü kimi, Avropa Şurasının bu standartı dövlət vəzifəli şəxslərin maddi vəziyyətinə nəzarət edilməsinə deyil, onların fəaliyyətində maraqlar toqquşmasının qarşısının alınmasına yönəldilib.

Gəlirlərin bəyan edilməsi sisteminin tətbiqi haqqında məsələ universal xarakterli beynəlxalq sənədlərdə ilk dəfə Birləşmiş Millətlər Təşkilatının 2003-cü il 31 oktyabr tarixli Korrupsiya əleyhinə Konvensiyasında nəzərdə tutulub. (Azərbaycan Respublikası həmin Konvensiyaya 30 sentyabr 2005-ci il-də qoşulub). Konvensiyanın 8-ci maddəsinin 5-ci bəndində göstərilir ki, hər bir İştirakçı Dövlət, lazım gəldikdə və öz daxili qanunvericiliyinin əsas prinsiplərinə uyğun olaraq, dövlət vəzifəli şəxslər qismində onların vəzifələrinə münasibətdə maraqlar toqquşması yarada bilən, digərləri ilə yanaşı həmçinin qulluqdan kənar fəaliyyəti, məşğuliyyəti, investisiyaları, aktivləri və əhəmiyyətli hədiyyələri və ya faydaları barədə müvafiq orqanlara bəyannamə vermək öhdəliyini doğuran tədbir və sistemləri müəyyən etməyə çalışır. Bu tövsiyyə dövlət vəzifəli şəxslər üçün davranış qaydalarından biri kimi nəzərdə tutulmuşdur.

Göründüyü kimi, gəlirlərin bəyan ediməsi sisteminin ilə əlaqədar Konvensiyada nəzərdə tutulan müddəalar tövsiyyə xarakteri daşıyır və həmin sisteminin təbiqi üzrə dövlətlər üçün məcburi öhdəlik müəyyən etmir. Dövlətə yalnız bəyannamə sisteminin tətbiqi haqqında məsələyə bazmaq tövsiyyə olunur.

Bundan başqa Konvensiyanın 52-ci maddəsinin 5-ci bəndində cinayət yolu ilə əldə edilmiş gəlirlərin köçürülməsinin aşkar edilməsi və qarşısının alınması kontekstində nəzərdə tutulur ki, hər bir iştirakçı Dövlət, öz daxili qanunvericiliyinə uyğun olaraq, müvafiq dövlət vəzifəli şəxslər tərəfindən maliyyə xarakterli məlumatlar barədə məlumat verilməsi üçün səmərəli sistemlərin yaradılmasını nəzərdə tutur və bu tələblərin yerinə yetirilməməsi üzrə lazımi sanksiyalar müəyyən edir.

BMT-nin Narkotiklər və cinayətkarlıq üzrə İdarəsinin nəşr etdirdiyi Korrupsiya əleyhinə Konvensiyanın həyata keçirilməsinə texniki Rəhbərlik adlı sənədində digər məsələlərlə yanaşı gəlir bəyannamələri ilə əlaqədar bir sıra əlavə standartlar müəyyən olunur. Bu standartlar aşağıdakılardır.

1) bütün vəzifəli şəxslərin və ya müəyyən səviyyədən yuxarı vəzifə tutan şəxslərin və (və ya) onların qohumlarının bütün əhəmiyyətli gəlirləri və aktivlərinin açıqlanması;

2) açıqlanma formasının vəzifəli şəxsin maliyyə vəziyyətinin əvvəlki illərlə müqayisədə nəzarət etməyə imkan verməsi;

3) açıqlanma prosedurunun vəzifəli şəxslərin öz aktivlərini digər mexanizmlər və ya iştirakçı dövlətin məlumatlarına çıxışı olmayan şəxslərin sahibi olduğu aktivlər vasitəsilə gizlətməsini istisna etməsi (aktivlərin xaricdə yerləşdirilməsi və ya rezident olmayan şəxslərin adına qeyd edilməsi;

4) fiziki və hüquqi şəxslərin gəlirlərinə və aktivlərinə etibarlı nəzarət sisteminin olması (məsələn, vergi sistemi çərçivəsində dövlət vəzifəli şəxslərlə bağlı olan fiziki və hüquqi şəxslər haqqında məlumata çıxışın təmin olunması);

5) vəzifəli şəxsin üzərinə öz gəlirlərini əsaslandırmaq (sübut etmək) vəzifəsinin qoyulması;

4) vəzifəli şəxslər tərəfindən mövcud olmayan aktivlərin bəyan edilməsinin qarşısının mümkün qədər alınması ( hansı ki, sonradan mənəyini başqa yolla izahı olmayan qiymətli maddi əşyaların əsaslandırılması üçün istifadə oluna bilər);

5) nəzarət orqanlarının səmərəli nəzarəti həyata keçirmək üçün kifayət qədər insan resurslarının, peşəkar keyfiyyətlərinin, texniki potensialının və hüquqi səlahiyyətlərinin olması;

6) bu tələblərin pozulmasına görə lazımi çəkindirici sanksiyaların müəyyən olunması.

BMT-nin müvafiq idarəsi bu standartların milli qanunvericiliyə implentasiyası zamanı iştirakçı dövlətlərin aşağıdakı məsələlərə xüsusu diqqət yetirməsini vacib hesab edir:

- bu və ya digər püblik fəaliyyətlə bir araya sığmayan vəzifələr və fəaliyyət sferaları;

- pul öhdəlikləri və borclar da daxil olmaqla bəyan edilməli olan maraq və aktivlər;

- müxtəlif vəzifəli şəxslərə münasibətdə eyni və ya müxtəlif tipli tələblərin tətbiq olunub-olunmaması;

- bəyan edilməli olan məlumatlərın müfəssəlliyinin həcmi və dərəcəsi (hüqdudları);

- bəyannamənin tərtib olunma forması;

- açıqlanan informasiyani yoxlayan şəxslər;

- informasiyaya çıxışı olan şəxslər;

- dolayı (birbaşa olmayan) maraqlar haqqında (məsələn, ailə maraqları) məlumatların müfəssəllik dərəcəsi;

- korripsiya risqindən və digər hallardan (məsələn, bəyannamələrin yoxlanması üçün zəruri olan institusional potensialdan asılı olaraq aktivlərini və gəlirlərini bəyan etmək öhdəliyi olan vəzifəli şəxslər;

- bəyannamə hansı hissədə və necə dərc edilməlidir;

- gəlirlərin və aktivlərin bəyan edilməsi öhdəliyini məcburi qaydada kim və necə icra edəcək.

BMT-nin müvafiq idarəsi gəlirlərin bəyan edilməsi kontekstində hədiyyələr və qonaqpərvərliklə bağlı da tədbirlər və prosedurlar hazırlamağı zəruri hesab edir. Bu tədbir və prosedurlar hədiyyələr və qonaqpərvərlik dəvətləri və nişanlarının qəbul edilməsinə yol verilib-verilməməsi, bununla əlaqədar reyestrə hansı məlumatların daxil edilməsi, reyestrə çıxışın olub-olmaması, istənilən hədiyyəyə mülkiyət hüquq, hədiyyələrlə bağlı məlumatın yoxlanması, qanunvericiliyin tələbləri pozulduqda araşdırma üsulları və vasitələri, habelə mümkün sanksiyalar barədə məsələləri əhatə etməlidir.

**3. Problemlər və risqlər**

Gəlir bəyannamələrinin tətbiq olunduğu ölkələrin qanunvericiliyi və təcrübəsi bu sahədə bir sıra problemlərin və risqlərin olduğunu aşkara çıxarmağa imkan verir. Bu problemlər və risqlər hər şeydən əvvəl tətbiq olunduğu ilk dövrlərdə gəlirlərin və aktivlərin bəyan edilməsi sisteminin stabil və dayanıqlı olmaması ilə əlaqədardır. Bu da öz növbəsində gəlir bəyannaməsi siteminin tətbiqinin məqsədlərinin necə müəyyən olunması ilə şərtlənir. Bəzi ölkələrdə bəyannamə sisteminin tətbiqi yalnız maraqlar toqquşmasının qarşısını almaq, bəzi ölkələrdə isə publik vəzifəli şəxslərin maddi və maliyyə vəziyyətinə tam nəzarət etmək məqsədi ilə, bəzi ölkələrdə isə hər 2 məqsədlə tətbiq olunur. Sonuncu halda, yəni bəyannamə siteminin həm maraqlar toqquşmasının qarşısını almaq, həm də publik vəzifəli şəxslərin maddi və maliyyə vəziyyətinə tam nəzarət etmək məqsədləri ilə tətbiq olunduğu ölkələrdə daha mürəkkəb çətinliklər müşaiyət olunur.Ona görə də tətbiq olunan bəyannamə sisteminin ilk variantı bir çox hallarda qarşıya qoyulmuş məqsədlərə nail olmağa imkan vermir və çoxsaylı çatışmazlıqlar meydana çıxır. Bu baxımdan müvafiq ölkələrdə tətbiq olunan bəyannamə sisteminin təkmilləşdirilməsi üçün tez-tez ona dəyişikliklər edilməsi, o cümlədən bəyannamə sisteminin normativ-hüquqi bazasının daha da inkişaf etdirilməsi, bu sahədəki inzibati təcrübənin yenilənməsi prosesi baş verir.

İkinci problem gəlirlər və aktivlər haqqında bəyan edilməli olan məlumatlara dair tələblərin kifayət qədər dəqiq müəyyən olunmaması və ya uğursuz şəkildə müəyyən olunması ilə əlaqədardır. Bir çox hallarda bəyan edilməli olan məlumatların dairəsi dəqiq və konkret deyil, ümumi şəkildə müəyyən edilir. Bu da öz növbəsində bəyannamə təqdim etməli olan publik vəzifəli şəxslər üçün əlavə çətinliklər yaradır. Vəzifəli şəxslər hansı məlumatların bəyannaməyə daxil edilməsində çətinlik çəkirlər.

Üçüncü problem gəlir bəyannamələrinə nazarət edən orqanların instutusional, səlahiyyət və insan resursları baxımından zəifliyi ilə əlaqədardır. Lazımi təcrübəli kadrları, kifayət qədər hüquqi səlahiyyətin olmaması təqdim olunan bəyannamələrə nəzarət mexanizmini zəifliyinə, bəzi hallarda isə formallığına gətirib çıxarır. Azsaylı da olsa bəzi ölkələrdə təqdim olunan bəyannamələrin yoxlanması qaydası nəzərdə tutulmamışdır. Bu da öz növbəsində gəlir bəyannamələrinin təqdim olunması formal bir prosedura çevirir.

Dördüncü problem gəlir bəyannamələrinin təqdim olunmaqdan yayınmağa və ya düzgün təqdim olunmamağa və bəyannaməyə saxta məlumatların daxil edilməsinə görə nəzərdə tutulan sanksiyaların kifayət qədər olmaması və ya ümumiyyətlə sanksiyanın nəzərdə tutulmaması ilə əlaqədardır.

Beşinci problem təqdim olunmuş bəyannamələrin publik qaydada açıqlanması ilə əlaqədardır. Bir sıra ölkələrdə bəyannamədə göstərilən məlumatlar şəxsi həyat sirri hesab edilir və onların açıqlanmasına yol verilmir. Bu da publik vəzifəli şəxslərin maddi və maliyyə vəziyyətinə ictimai nəzarətin olmamasına, onların fəaliyyətində şəffaflığın təmin edilməməsinə gətirib çəxarır.

Qeyd etmək lazımdır ki, təqdim olunmuş bəyannamələrin publik qaydada açıqlanması da müəyyən risqlər yaradır. Bu da cinayətə meyilli şəxslərin və cinayətkarların publik vəzifəli şəxsin maddi və maliyyə vəziyyəti haqqında açıq məlumat bazalarında olan məlumatlardan istifadə edərək hüquqa zidd əmməllər törədə bilməsi risqidir.

**4. Beynəlxalq təcrübə**

Əmlakın, gəlirlərin və aktivlərin bəyan edilməsi sistemi dünyanın bir çox ölkələrində tətbiq olunur. Bu suctem dövlət vəzifəsi tutan şəxslərin gəlirlərinə və xərclərinə nəzarət etməyə, hakimiyyət səlahiyyətlərindən sui-istifadə hallarını minimuma endirməyə yönəldilmişdir və korrupsiyaya qarşı mübarizənin səmərəli vasitələrindən biri hesab olunur. Korrupsiyaya qarşı mübarizə vasitələrindən biri olmaq etibarilə bu sistemin tətbiqinin əsas məüsədi bir tərəfdən, hakimiyyət səlahiyyətlərindən istifadə etməklə qanunsuz varlanmanın, digər tərəfdən isə, maraqlar toqquşmasının qarşısının alınmasıdır.

 Əmlakın, gəlirlərin və aktivlərin bəyan edilməsi sisteminin hamılıqla qəbul edilmiş vahid standartları yoxdur və hər bir ölkədə özünəməxsus xüsusiyyətləri vardır. Belə ki, əmlakın, gəlirlərin və aktivlərin bəyan edilməsi tələbi bəzi ölkələrdə yalnız dövlət məmurlarına, bir sıra digər ölkələrdə isə publik hakimiyyət səlahiyyətlərinə malik bütün vəzifəli şəxslərə, bir qrup ölkələrdə isə həm də onların ailıə üzvlərinə və yaxın qohumlarına da şamil olunur. Bundan başqa, bir sıra ölkələrdə yalnız əmlakın, gəlirlərin və aktivlərin bəyan edilməsi, digərlərində isə həm də xərclərin bəyan edilməsi tələb olunur.

Təqdim olunmuş bəyannamələrin monitorinqi də müxtəlif üsullarla həyata keçirilir. Monitorinq əksər ölkələrdə korrupsiyaya qarşı mübarizə üzrə ixtisaslaşmış xüsusu qurumlar, bəzi olkələrdə isə vergi orqanları tərəfindən həyata keçirilir.

**Rumıniya**

Rumıniyada gəlirlər haqqındə bəyannamə təqdim etməli olan vəzifəli şəxslər sırasına respublika prezidenti, onun müşavirləri və dövlət müşavirləri, parlament üzvləri, hökumət üzvləri, hakimlər, prokurorlar, ombudsman, diplomatik və konsul personalı, yerli hakimiyyət orqanlarının seçkili nümayəndələri, mərkəzi və yerli hakimiyyət orqanlarında, dövlət təhsil və səhiyyə təşkilatlarında rəhbər və nəzarətedici vəzifələri tutan şəxslər, dövlət qulluqçuları və bir sıra digər vəzifəli şəxslər, ümumilikdə dövlət sektorunda çalışanların təxminən 80 faizi aiddir.

Bəyannamə maliyyə başa çatmış maliyyə ilindən sonrakı ilin iyun ayının 15-dən gec olmayaraq təqdim edilməlidir.

Bəyannaməyə aşağıdakı məlumatlar daxil edilməlidir:

- daşınmaz əmlak: torpaq sahələri, bina və tikililər;

- daşınar əmlak: qeydə alınmalı olan nəqliyyat vasitələri, dəyəri 5 min avrodan yuxarı olan qiymətli əşyalar, o cümlədən qiymətli metallar, zərgərlik məmulatları, incəsənət əsərləri dini pərəstiş predmetləri, incəsənət əsərləri və pul kolleksiyaları, milli və ümumdünya irsinə aid olan predmetlər;

- son 12 ayda özgəninkiləşdirilmiş daşınmaz əmlak;

- maliyyə vəsaitləri: bank hesabları və depozitləri, investisiya fondları, əmanətlərə bərabər tutulan və dəyəri 5 min avrodan yuxarı olan formalar

- kapitalın yerləşdirilməsi, bazar dəyəri 5 min avrodan yuxarı olan birbaşa investisiyalar və verilən ssudalar

- ümumi dəyəri 5 min avrodan yuxarı olan borclar, o cümlədən hesablanmış, lakin ödənilməmiş vergilər, ipotekalar, 3-cü şəxsin heyrinə verilən təminatlar, aktiblərin icarəyə götürülməsi və s.

- hər birinin dəyəri 300 avrodan yuxarı olan hədiyyələr, xudmətlər və güzəştlər;

- pensiya gəlirləri, kənd təsərrüfatə fəaliyyətindən əldə olunan gəlirlər, təltiflərdən əldə olunan gəlirlər, azartlı oyunlardan əldə olunan gəlirlər və digər mənbələrdən daxil olan gəlirlər.

Bəyannamə müvafiq vəzifəli şəxsin imzası ilə kağız daşıyıcıda iş (xidmət) yeri üzrə təqdim olunur. Hər bir dövlət qurumunda bəyannamələri toplamaq üçün xüsusi vəzifəli şəxslər təyin olunur. Həmin şəxslərbəyannamələrin ilkin yoxlanışını da həyata keçirir, aşkar edilmiş pozuntular barədə bəyannaməni təqdim edən şəxsı məlumat verir və yeni bəyannamələri qəbul edirlər. Bundan sonra bəyannamələr Milli etika idarəsinə göndərilir və müvafiq dövlət qurumunun internet saytında yerləşdirilir və 5 il müddətində həmin saytda saxlanılır. İstənilən şəxs həmin dövlət qurumunun saytına daxil olub gəlir bəyannamələrini nəzərdən keçirə bilər.

**Ukrayna**

Ukraynada dövlət vəzifəli şəxs bəyannamədə həm özünün və həm də ailə üzvlərinin (ər və ya arvad,yetkinlik yaşına çatmayan uşaqlar, vəzifəli şəxslə birgə yaşayan, ümumi məişət, qarşılıqlı hüquq və öhdəliklərlə bağlı olan digər şəxslər, o cümlədən nikahsız birgə yaşayan şəxslər) gəlirləri əmlakı və aktivləri barədə məlumat verməlidir. Bəyannamədə aşağıdakı məlumatlar göstərilməlidir.

- şəxsi və ya ümumi mülkiyyət hüququ əsasında vəzifəli şəxsə və onun ailə üzvlərinə məxsus olan, icarə və ya digər hüquqlar əsasında onlarda olan (bu hüquqların əldə edilməsinə əsas olan əqdin bağlanma formasından asılı olmayaraq) daşınmaz əmlak obyektləri;

- yarımçıq tikililər, istismara qəbul edilməmiş və ya mülkiyyət hüququ qanunla müəyyən olunmuş qaydada qeydə alınmamış obyektlər;

- şəxsi və ya ümumi mülkiyyət hüququ əsasında vəzifəli şəxsə və onun ailə üzvlərinə məxsus olan və ya digər hüquqlar əsasında onların sahibliyində və ya istifadəsində olan (bu hüquqların əldə edilməsinə əsas olan əqdin bağlanma formasından asılı olmayaraq), dəyəri hesabat ili üçün müəyyən edilmiş yaşayış minimumunun 100 mislindən artıq olan qiymətli daşınar əmlak;

- vəzifəli şəxsə və onun ailə üzvlərinə məxsus olan qiymətli kağızlar, o cümlədən səhmlər, istiqrazlar, çeklər, sertifikatlar, veksellər (qiymətli kağızın növü, emitenti, həmin kağıza mülkiyyət hüququnun əldə edilmə tarixi, miqdarı və nominal dəyəri göstərilməklə);

- digər korporativ hüquqlar (hər bir təsərrüfat subyektinin adı, təşkilati-hüquqi forması, vahid dövlət reyest kodu, nizamnamə kapitalında vəzifəli şəxsin və onun ailə üzvlərinin pul və faiz ifadəsində payı göstərilməklə);

- vəzifəli şəxsin və onun ailə üzvlərinin son benefisar sahibi olduğu hüquqi şəxslər, trastlar və digər bi kimi qurumlar;

- vəzifəli şəxsiə və onun ailə üzvlərinə məxsus olan, pul ekvivalentində qiymətləndirilə bilən qeyri maddi nemətlər, o cümlədən intelaktual mülkiyyət obyektləri, kriptovakyuta (bu aktivlərin növü, həmin aktivlərə mülkiyyət hüququnun yaranma vaxtı və həmin vaxt dəyəri göstərilməklə);

- əldə olunmuş bütün gəlirlər, o cümlədən əsas və əvəzçilik üzrə işyerlərindən alınan əmək haqqı (pul təminatı), qjyjhfh, divident, faiz, royalti, sığorta ödənişləri, xeyriyyəçilik üzrə köməklər, pensiya, qiymətli kağızların və korporativ hüquqların özgəninkiləşdirilməsindən gəlirlər, hədiyyələr və digər gəlirlər;

- bank hesabında olan və ya banklarda saxlanan pul aktivləri, o cümlədən nəğd vəsait, kredit ittifaqlarında və digər bank olmayan maliyyə qurumlarında olan əmanətlər, üçüncü şəxslərə borc verilən vəsait, qiymətli metallara qoyulan aktivlər;

- vəzifəli şəxsin və onun ailə üzvlərinin açıq hesabları olan (hesabın növündən asılı olmayaraq, o cümlədən vəzifəli şəxsin və onun ailə üzvlərinin adına üçüncü şəxslərin açdığı hesablar), yaxud vəsaitlərini və digər əmlakını saxladığı banklar və digər maliyyə qurumları, həmçinin xaricdə yerləşən banklar və digər maliyyə qurumları;

- maliyyə öhdəlikləri, o cümlədən alınan kreditlər, borclar, lizinq müqaviləsi üzrə öhdəliklər, əsas borc (kredit) məbləği və faizlər üzrə odənilən vəsaitlər, hesabat ilinin sonu üçün əsas borcun (kreditin) qalığı, sığorta müqaviləsi və qeyri dövlət pensiya təminatı üzrə öhdəliklər;

- xərclər, vəzifəli şəxsin və onun ailə üzvlərinin daşınar və daşınmaz əmlak, qeyri-maddi nemət və digər aktivlər üzərində mülkiyyət (o cümlədən ümumi mülkiyyət, sahiblik və ya istifadə hüququnun yaranmasına və xitamına, habelə maliyyə öhdəliklərinin yaranmasına səbəb olan digər əqdlər;

- əvəzçilik üzrə yerinə yetirilən (yerinə yetirilmş) vəzifə və ya haqqı ödınilib-ödənilməməsindən asılı olmayaraq vəzifəli şəxsin və onun ailə üzvlərinin müqavilə üzrə gördüyü iş, habelə əvəzçilik üzrə işin yerinə yetirildiyi hüquqi və ya fiziki şəxsin adı;

- vəzifəli şəxsin ictimai birliyin, xeyriyyə təşkilatlarının, özunu tənzimləyən və ya özünüidarə edən peşə birliklərinin üzvü olması, rəhbər, təftiş və ya nəzarət orqanının tərkibinə daxil olması haqqında məlumat (müvafiq qurumun adı göstərilməklə).

Bəyannamədə göstərilən məlumatlar, müəyyən istisnalarla açıq məlumatlər hesab olunur. Vergi ödəyicinin uçot kartoçkasının qeydiyyat nömrəsi, vətəndaşın pasportunun seriya və nömrəsi, dövlət demoqrafik reyestrində unikal nömrəsi, bəyannamədə adı göstərilən fiziki şəxsin döğum tarixi, bəyannamədə göstərilən obyektin yerləşdiyi yer (vilayət, rayon və yayayış məntəqəsi istisna olmaqla), bank hesabları və digər maliyyə məlumatları alınması məhdudlaşdırılan informasiyalara aiddir.

Təqdim olunmuş bəyannamələr Korrupsiyanın qarşısının alınması məsələləri üzrə Milli agentlik tərəfindən yoxlanır. Məsul və xüsusilə məsul vəzifə, yaxud yüksək korrupsiya risqli vəzifə tutan şəxslərin təqdim etdikləri bəyannamələr hökmən yoxlanmalıdır. Digər vəzifəli şəxslərin təqdim etdikləri bəyannamələr cari nəzarət qaydasında uyğunsuzluq aşkar edildikdə yoxlanır. Yoxlama bəyannamədə göstərilən məlumatların etibarlılığını və bəyan edilən aktivlərin qiymətləndirilməsinin dəqiqliyini, habelə maraqlar toqquşmasının və qanunsuz varlanmanın olub-olmamasını müəyyən etmək məqsədilə aparılır.

**Litva**

Litvada gəlir bəyannamələri siyasi vəzifələrə təyin olunmuş dövlət vəzifəli şəxsləri, siyasi vəzifələrə namizədlər, mülki qulluqçular, məhkəmə pristavları, notariuslar, hakimlər, prokurorlar, hərbi qulluqçular, dövlət ali təhsil müəssisələrinin rəhbərləri, digər kateqoriyalı vəzifəli şəxslər, Nazirlər Kabinetinin üzvləri, yerli hakimiyyət orqanları şurasının üzvləri, Avropa Parlamentinin üzvləri (bundan sonra – vəzifəli şəxslər) və sadalanan şəxslərin hamısının ailə üzvləri tərəfindən təqdim olunmalıdır.

Bəyannamədə vəzifəli şəxsin ailə üzvləri, o cümlədənəri və ya arvadı, övladlığa götürülənlər də daxil olmaqla onunla birgə yaşayan 18 yaşı tamam olmamış uşaqları haqqında məlumatlar daxil edilir. Vəzifəli şəxsin ailə üzvləri daimi olaraq Litvanın ərazisində yaşadıqda, öz mülkiyyətlərini bəyan etməlidirlər.

Gəlir bəyannaməsində vəzifəli şəxsin özü və əri (arvadı) haqqında aşağıdakı məlumatlar göstərilməlidir:

- şəxsi məlumatlar (soyad, ad, ata adı, identifikasiya kodu, dövlət sosial səğorta nömrəsi, iş yeri və vəzifəsi

- vəzifəli şəxsin özünün və ərinin (arvadının) mülkiyyətçi, şərikli sahib və ya həmtəsisçi olduğu hüquqi şəxslər (digər təşkilat və idarələr);

- vəzifəli şəxsin özünün və ərinin (arvadının) qanuna müvafiq olaraq fərdi əmək fəaliyyəti ilə məşğul olması;

- siyasi partiya istisna olmaqla müxtəlif idarə, assosiasiya, fond və cəmiyyətlərdə üzvlük, öhdəlik və əlaqələr;

- son 12 ayda aldığı dəyəri 100 lit-dən yuxarı hədiyyələr;

- son 12 ayda əvəzsiz göstərilən və ya digər fiziki və hüquqi şəxslər tərəfindən haqqı ödənilən dəyəri 1000 lit-dən yuxarı xidmətlər;

- son 12 ayda vəzifəli şəxsin özü və əri (arvadı) tərəfindən imzalanan sazişlər (müqavilələr);

- bəyannaməni imzalayan şəxs üçün maraqlar toqquşması yarada bilən yaxın qohumlar, ailə üzvləri və digər şəxslər;

- daşınmaz əmlak, o cümlədən başa çatmamış tikinti obyektləri;

- qanunvericiliyə uyğun olaraq qeydiyyata alınmalı olan daşınar əmlak;

- banklarda və digər kredit təşkilatlarında olan ümumi məbləği 2000 lit-dən yuxarı pul vəsaiti;

- ümumi məbləği 2000 lit-dən yuxarı olan alınmış və qaytarılmamış borclar;

- ümumi məbləği 2000 lit-dən yuxarı olan verilmiş və qaytarılmamış borclar;

- hər birinin dəyəri 2000 lit-dən yuxarı olan incəsənət əsərləri, qiymətli daşlar, zərgərlik məmulatları və qiymətli metallar

Həm litva Respublikasında və həm də xaricdə yerləşən əmlak bəyan edilməlidir. Lakin hüquqmühafizə orqanları ilə əməkdaşlıq qaydasında məxfi əməliyyatlarda iştirak edən şəxslərə verilmiş mülkiyyət bəyan edilmir.

Aktivlər və gəlirlər haqqında bəyannamə hesabat ilindən sonrakı ilin may ayının 1-dən gec olmayaraq vəzifəli şəxsin kateqoriyasından asılı olaraq Xidməti etika üzrə Baş komissiyaya və ya vəzifəli şəxsin xidmət etdiyi idarənin rəhbərinə təqdim edilməlidir. Təqdim olunmuş bəyannamələrin işlənməsinə nəzarət və onların yoxlanması Xidməti etika üzrə Baş komissiyaya, dövlət vergi müfəttişliyi, vəzifəli şəxsin xidmət etdiyi idarənin rəhbəri və ya onun səlahiyyətli nümayəndəsi, hüquqmühafizə orqanları tərəfindən həyata keçirilir.

**Latviya**

Latviyada dövlət vəzifəli şəxslər bəyannamədə yalnız öz əmlakları, gəlirləri, aktivləri barədə bə gəlirlər haqqında məlumat verməyə borcludurlar. Onlar bəyannamədə tutduqları əsas dövlət vəzifəsindən əlavə digər dövlət vəzifəsi tutub-tutmamaları barədə məlumatla yanaşı öz əmlakları, gəlirləri və aktivləri barədə aşağıdakı məlumatları bildirməlidirlər:

- mülkiyyətində, sahibliyində və istifadəsində olan (o cümlədən digər şəxslərdən icarəyə götürdüyü), habelə qəyyum və ya himayəçiliklə əlaqədar istifadəsində olan əmlak barədə məlumat;

- fərdi kommersant olması, ona məxsus kapitalın və səhmlərin payını göstərməklə kommersiya cəmiyyətlərində iştirakçı, səhmdar və ya üzvlüyü barədə məlumat;

 - ona məxsus qeydiyyata alınmalı olan nəqliyyat vasitələri, habelə sahibliyində, istifadəsində olan və ya lizinq müqaviləsi əsasında əldə etdiyi nəqliyyat vasitələri barədə məlumat;

- aylıq minimum əmək haqqı məbləğinin 20 mislindən çox olan nəğd və ya nəğdsiz pul vəsaitləri haqqında məlumat;

- hesabat dövründə əldə etdiyi bütün növ gəlirlər barədə məlumat;

- aylıq minimum əmək haqqı məbləğinin 20 mislindən çox olan əqdlər barədə məlumat (əqdin konkret məbləği və tərəfi göstərilməklə);

- aylıq minimum əmək haqqı məbləğinin 20 mislindən çox olan borc öhdəlikləri barədə məlumat (borc öhdəliyinin konkret məbləği, borclu və ya kreditor göstərilməklə);

- ona verilən ssudalar barədə məlumat (əgər bu ssudaların ümumi məbləği - aylıq minimum əmək haqqı məbləğinin 20 mislindən çoxdursa);

Müvafiq vəzifəli şəxs öz istəyinə uyğun olaraq bəyannamədə digər məlumatları da göstərə bilər.

Vəzifəli şəxs tərəfindən təqdim olunmuş bəyannamə kiçik istisnalarla ictimaiyyət üçün açıqdır. İstisnalar dövlət vəzifəli şəxsin, onun qöhumlarının bə bəyannamədə göstərilən digər şəxslərin, əqd üzrə tərəfdaşlarının, borclularının və kreditorlarının yayaşıyış yeri və fərdi koduna aiddir.

Təqdim olunmuş bəyannamələr ixtisaslaşmış xüsusu qurum – Korrupsiyanın qarşısının alınması və onunla mübarizə Bürosu tərəfindən yoxlanılır. Yoxlama bəyannamənin qanunla müəyyən edilən məhduduyyətlərin pozulmasını göstərən məlumatların olub-olmamasını aşkar etmək məqsədilə aparılır.

**Qırğızıstan**

Qırğızıstanda öz gəlirləri və xərcləri haqqında bəyannamə verməli olan şəxslərin dairəsinə siyasi, xüsusi və inzibati dövlət vəziifələrini tutan şəxslər, hüquqmühafizə orqanlarının və diplomatic xidmətin əməkdaşları, hərbi qulluqçular (müddətli hərbi qulluqçular, hərbi məktəblərin kursantları və dinləyiciləri istisna olmaqla), siyasi və inzibati bələdiyyə vəzifələrini tutan şəxslər, Milli Bankın sədr və onun müavinləri aiddir. Bu şəxslər həm ğzləri və həm də yaxın qohumları barədə tələb olunan məlumatları bəyannamədə göstərməyə borcludurlar.

Qeyd etmək lazımdır ki, yaxın qohumlar dedikdə, ər (arvad), yetkinlik yaşına çatmayan uşaqlar, vəzifəli şəxsin tam himayəsində olan şəxslər hesab olunur. Əgər vəzifəli şəxs yetkinlik yaşına çatan uşaqlarının, valideynləinin, bacı və qardaşlarının yaşaması, təhsili, sağlamlığı və digər zəruri xərcləri üçün maliyyə xərcləri çəkirsə, həmin şəxslər barədə göstərilən məlumatlar da bəyannaməyə daxil edilməlidir.

Bəyannamədə aşağıdakı məlumatlar göstərilməlidir:

1) mülkiyyət hüququ əsasında vəzifəli şəxsə və onun yaxın qohumlarına məxsus olan harada yerləşməsindən asılı olmayaraq daşınar, daşınmaz əmlak və nəqliyyat vasitələri; Qırğıstan qanunvericiliyinə uyğun olaraq mədəni sərvət və qədim predmet hesab olunan əşyalar; milli və xarici valyutada olan pul vəsaitləri, qiymətli kağızlar; mal-qara və digər canlılar; zərgərlik, məmulatları, qiymətli və yarımqiymətli metallar; vətəndaşlara və təşkilatlara münasibətdə maliyyə və digər əmlak tələbləri; təşkilatların kapitalındakı pay.Vəzifəli şəxsin özünün vətəndaşlar və təşkilatlar qarşısında öhdəliyi varsa, bu barədə məlumatlar da öhdəliyin məbləğı göstərilməklə bəyannaməyə daxil edilməlidir.

2) hesabat dövrü üçün gəlirlər, xərclər və onların əsasları barədə məlumatlar. Vəzifəli şəxsin və onun yaxın qohumlarının milli və xarici valyutada əldə etdiyi aşağıdakı gəlirlər barədə məlumatlar bəyannaməyə daxil edilməlidir: əmək haqqı və ona bərabər tutulan digər ödənişlər; müəlliflik hüququna görə ödənişlər və ədəbi, bədii, elmi əsərlərdən, hər cür nou-xau, ticarət markası, qurğu, texnoloji proses, kompüter və məlumat bazası proqramlarından, sənaye, kommersiya və ya elmi avadanlıqdan istifadəyə və ya istehsal, texniki, təşkilati, kommersiya və elmi xarakterli məlumatların verilməsinə görə qonorar; borc verməyə görə hesablanan faiz və digər kompensasiyalar ; dividentlər və faizlər; kazino və azrtlı oyunlardan əldə edilən gəlirlər (uduşlar); yarış və müsabiqələrdə əldə olunan hədiyyə və ya pul ödənişləri, lotoreya uduşları; hədiyyə və ya maddi yardım kimi alınan əmlak və pul vəzaitləri; vərəsəlik yolu ilə əldə olunan əmlak və pul vəzaitləri; sığorta şdənişləri; sahibkarlıq fəaliyyətindən əldə olunan gəlirlər; mülki-hüququ müqavilələrdən əldə olunan gəlirlər; bütün növ müavinət, təqaüd, pensiya və birdəfəlik ödənişlər; digər gəlirlər.

Qeyd etmək lazımdır ki, kazino və azrtlı oyunlardan əldə edilən gəlirlər (uduşlar); yarış və müsabiqələrdə əldə olunan hədiyyə və ya pul ödənişləri, lotoreya uduşları; hədiyyə və ya maddi yardım kimi alınan əmlak və pul vəzaitləri; vərəsəlik yolu ilə əldə olunan əmlak və pul vəzaitləri; mülki-hüququ müqavilələrdən əldə olunan gəlirlər Qırğızıstanda müəyyən olunmuş şərti maliyyə vahidi məbləğinin 1000 mislindən yuxarı olduqda, bəyannaməyə daxil edilir.

Bəyan edilməli olan əmlakların mülkiyyət və ya digər əmlak hüququ əsasında müqavilə yolu ilə əalınmasına sərf olunan vəsait xərclər hesab olunur. Bu şərtlə ki, əldə olunan əmlakın dəyəri Qırğızıstanda müəyyən olunmuş şərti maliyyə vahidi məbləğinin 3000 mislindən yuxarı olsun.

Bəyannamə hesabat ilindən sonrakı ilin aprel ayının 1-dən gec olmayaraq vəzifəli şəxsin yaşayış yeri üzrə vergi orqanına elektron formada təqdim olunur. Vəzifəli şəxs təqdim etdiyi bəyannamədə iyun ayının 30-dək düşəlişlər edə bilər.

**5. Azərbaycan Respublikasının qanunvericiliyi**

Azərbaycan Respublikasında gəlir bəyannaməsinin tətbiqi “Korrupsiyaya qarşı mübarizə haqqında” 13 yanvar 2004-cü il tarixli Qanunla nəzərdə tutulmuşdur. Bu Qanun vəzifəli şəxslər tərəfindən bəyan edilməli olan məlumatların dairəsini və bəyannamənin təqdim olunması ilə bağlı tələblərin pozulmasına görə məsuliyyətin ümumi əsaslarını müəyyən edir. Qanunun “Maliyyə xarakterli tələblər” adlanan 5-ci maddəsi bəyan edilməli olan məlumatların dairəsini aşağıdakı kimi müəyyən edir:

1) mənbəyini, növünü və məbləğini göstərməklə hər il öz gəlirləri barədə;

2) vergitutma obyekti olan əmlakı barədə;

3) kredit təşkilatlarındakı əmanətləri, qiymətli kağızları və digər maliyyə vəsaitləri barədə;

4) şirkətlərin, fondların və sair təsərrüfat subyektlərinin fəaliyyətində səhmdar və ya təsisçi kimi iştirakı, bu müəssisələrdə öz mülkiyyət payı barədə;

5) beş min beş yüz manatdan yuxarı olan borcu barədə;

6) min yüz manatdan yuxarı maliyyə və əmlak xarakterli digər öhdəlikləri barədə.

Göstərilən məlumatlar həmin qanunun 2-ci maddəsinə əsasən vəzifəli hesab olunan şəxslər və müvafiq vəzifələri tutmaq iddiasında olan şəxslər tərəfindən təqdim edilməlidir. Qanunun 6-cı maddəsi vəzifəli şəxslərin və ya vəzifə tutmaq istəyən şəxslərin göstərilən tələblər və bu tələblərə əməl olunmamasının hüquqi nəticələri barədə qanunvericiliklə müəyyən edilmiş qaydada xəbərdar edilirlməsini, həmin tələblərə əməl olunmasına nəzarətin həyata keçirilməsi qaydalarının qanunvericiliklə müəyyən edilməsini, göstərilən məlumatların üzürsüz səbəbdən vaxtında təqdim edilməməsi və ya qəsdən natamam, yaxud təhrif edilmiş məlumatların təqdim olunmasının intizam məsuliyyətinə cəlb olunmasına səbəb ola bilməsini, həmin tələblərə əməl etməyən şəxslər barəsində rəsmi dövlət qəzetində məlumat dərc edilə bilməsini nəzərdə tutur.

Vəzifəli şəxslər tərəfindən maliyyə xarakterli məlumatların təqdim edilmə forması, maliyyə xarakterli məlumatları təqdim edən vəzifəli şəxslərin dairəsi, bu məlumatları qəbul edən orqanlar və həmin məlumatların yoxlanılması qaydaları 24 iyun 2005-ci il tarixli qanunla təsdiq edilmiş "Vəzifəli şəxslər tərəfindən maliyyə xarakterli məlumatların təqdim edilməsi qaydaları" ilə müəyyən olunur. Bu qanunun əsas müddəalarını aşağıdakı kimi ifadə etmək olar:

1) Bəyannamə təqdim etməli olan vəzifəli şəxslərin dairəsi nisbətən konkretləşdirilir. Prezidentdən tutmuş demək olar ki, bütün yüksək ranqlı vəzıfəli şəxslər, Milli Məclisin və Naxçıvan Ali Məclisinin deputatları, hakimlər, bələdiyyə üzvləri, dövlət və bələdiyyə qulluqçularının bəyannamə təqdim etməsi vəzifəsi müəyyən olunur.

2) Bəyannamənin təqdim olunduğu qurumların dairəsi müəyyən olunur. Buraya Azərbaycan Respublikasının Korrupsiyaya qarşı mübarizə üzrə Komissiyası, Milli Məclis və Naxçıvan Muxtar Respublikası Ali Məclisi tərəfindən müəyyən edilmiş qurumlar, müvafiq icra hakimiyyəti orqanı (Ədliyyə Nazirliyi) və yerli özünüidarə orqanları, vəzifəli şəxslərin qulluq etdikləri dövlət orqanının rəhbəri tərəfindən müəyyən edilmiş maliyyə (mühasibat) qurumları daxildir.

3) Gəlir bəyannaməsinin təqdim edilmə formasına və müddətlərinə , habelə məzmununa dair bir sıra tələblər müəyyən edilir. Qeyd olunur ki, vəzifəli şəxslər tərəfindən bəyannamə hər il yanvarın 1-dən 30-dək (və ya öz vəzifələrinin icrasına başladıqları gündən 30 gün ərzində) yazılı formada təqdim edilir. Bəyannaməyə "Korrupsiyaya qarşı mübarizə haqqında" Qanununun 5.1-ci maddəsində göstərilən məlumatlarla yanaşı, vəzifəli şəxslərin ailə üzvlərinin (əri və ya arvadı və onunla birgə yaşayan valideynləri və uşaqları) əmlakı, maliyyə və əmlak xarakterli öhdəlikləri haqqında məlumatlar da daxil edilməlidir.

4) Maliyyə xarakterli məlumatların təqdim edilməsinə nəzarət və həmin məlumatların yoxlanılması mexanizminə dair bəzi tələblər nəzərdə tutulur. Qeyd olunur ki, maliyyə xarakterli məlumatların təqdim edilməsinə nəzarəti həmin məlumatları qəbul edən orqanlar həyata keçirir. Maliyyə xarakterli məlumatları qəbul edən orqanlar bəyannaməni qəbul edərkən onun düzgün tərtib edilib-edilməməsini müəyyən edir. Maliyyə xarakterli məlumatları qəbul edən orqanlar bəyannamədə göstərilən məlumatlar üzrə ilkin araşdırma apara bilər. İlkin araşdırma zamanı bəyannamədə göstərilən məlumatların həqiqiliyi və tamlığı, sonuncu dəfə təqdim edilmiş bəyannamə ilə əvvəllər təqdim edilmiş bəyannamələrdə göstərilən maliyyə xarakterli məlumatlar arasında fərqlər müəyyən edilir. İlkin araşdırma zamanı qanun pozuntuları müəyyən etdikdə materialları tədbir görülməsi üçün müvafiq dövlət orqanına göndərir.

5) Gəlir bəyannamələrində təqdim edilən maliyyə xarakterli məlumatlar şəxsi həyatın sirri hesab olunur və onların açıqlanmasına yol verilmir. Məlumatları qəbul edən orqanlar həmin məlumatların konfidensiallığının qorunmasını təmin etməlidirlər. Göstərilən məlumatlar həmin orqanlardan Komissiya tərəfindən, korrupsiya ilə əlaqədar hüquqpozmalarla bağlı Azərbaycan Respublikası Baş prokurorunun və ya məhkəmələrin əsaslandırılmış qərarları ilə tələb edilə bilər.

Qanunun 14-cü maddəsinə əsasən gəlir bəyannaməsinin forması təsdiq edildikdən sonra vəzifəli şəxslər dörd ay müddətində bəyannaməni təqdim etməlidirlər. “Vəzifəli şəxslər tərəfindən maliyyə xarakterli məlumatların təqdim edilməsi qaydaları”nın təsdiq edilməsi haqqında» Azərbaycan Respublikası Qanununun tətbiq edilməsi barədə 9 avqust 2005-ci il tarixli Fərmanı ilə bəyannamənin formasını və təqdim edilmə qaydalarını müəyyən etmək Nazirlər Kabinetinə tapşırılmışdır. Nazirlər Kabineti hələ də bəyannamənin formasını və təqdim edilmə qaydalarını müəyyən etməyib. Buna görə də bu qanun şərti olaraq “ölü qanunlar” adlanan kateqoriyaya aid edilə bilər.

Bütövlükdə təxminən 20 il bundan əvvəl qəbul edilmiş bu Qanun gəlir bəyannamələrinə dair müasir tələblərə və standartlara tam cavab vermir. Belə ki:

1. Bəyannamə təqdim etməli olan vəzifəli şəxslərin qanunda göstərilən dairəsi publik vəzifə tutan şəxslərin hamısını tam əhatə etmir. Ona görə də gəlir bəyannaməsi təqdim etməli olan publik vəzifəli şəxslərin dairəsinin daha da dəqiqləşdirilməsi və konkretləşdirilməsi məqsədəuyğundur.

2. Bəyannamənin təqdim olunduğu qurumların dairəsinin də dəqiqləşdirilməsi məqsədəuyğundur. Bir sıra vəzifəli şəxslərin qulluq etdikləri dövlət orqanının rəhbəri tərəfindən müəyyən edilmiş maliyyə (mühasibat) qurumuna bəyannamə təqdim etmələri bir o qədər də uğurlu variant sayıla bilməz. Bəzi hallarda idarə maraqlarının dövlət və ictimai maraqlardan üstün tutulduğunu nəzərə alsaq, bu halda bəyannamə korrupsiyanın qarşısının alınması və ona qarşı mübarizədə səmərəli vasitələrdən biri kimi əhəmiyyətini itirə bilər.

3. Bəyannamənin yalnız yazılı formada təqdim olunması nəzərdə tutulur. Halbuki gəlir bəyannamələrinin elektron formada tətbiqi və işlənməsi təcrübəsi geniş yayılmaqdadır və bu təcrübədən yararlanmaq olar.

4. Bəyannaməyə daxil edilməli olan məlumatların dairəsi ümumi şəkildə müəyyən olunur və vəzifəli şəxsin maliyyə vəziyyətini, gəlirlərini və xərclərini tam şəkildə izləməyə imkan vermir. Ona görə də bəyannaməyə daxil edilməli olan məlumatların dairəsinin daha konkret müəyyən olunması zəruridir. Daha sonra bəyannamədə yalnız gəlirlər və bəzi aktivlər haqqında məlumatların göstərilməsi nəzərdə tutulur. Vəzifəli şəxsin xərcləri haqqında məlumatların bəyannamədə göstərilməsi qaydası müəyyən olunmayıb. Bundan başqa, vəzifəli şəxslərin ailə üzvlərinin (əri və ya arvadı və onunla birgə yaşayan valideynləri və uşaqları) əmlakı, maliyyə və əmlak xarakterli öhdəlikləri haqqında məlumatların da bəyannaməyə daxil edilməsi nəzərdə tutulur. Təcrübə göstərir ki, vəzifəli şəxslər, xüsusən də yüksək ranqlı vəzifəli şəxslər öz əmlaklarını və aktivlərini özlərinin, ailə üzvlərinin və yaxın qohumlarının adına deyil, üçüncü şəxslərin, tamamilə kənar adamların adına rəsmiləşdirirlər.

5. Bəyannəmədə göstərilən maliyyə xarakterli məlumatlara nəzarət mexanizmi də vəzifəli şəxslərin maliyyə vəziyyətinin dəqiq monitorinqini aparmağa imkan vermir. Belə ki, maliyyə xarakterli məlumatları qəbul edən orqanlar bəyannaməni qəbul edərkən onun yalnız düzgün tərtib edilib-edilməməsini yoxlayır. Belə yoxlama mahiyyəti üzrə deyil, yalnız formal tələblərə əməl olunub-olunmaması baxımından həyata keçirilir. Bəyannamədə göstərilən məlumatların mahiyyəti üzrə yoxlanması, yəni həmin məlumatların həqiqiliyi və tamlığı, sonuncu dəfə təqdim edilmiş bəyannamə ilə əvvəllər təqdim edilmiş bəyannamələrdə göstərilən maliyyə xarakterli məlumatlar arasında fərqlərin olub-olmamasının araşdırılması məcburi tələb kimi nəzərdə tutulmayıb. Belə yoxlamanı aparıb-aparmamaq məlumatları qəbul edən orqanların mülahizəsinə aid edilib ki, bu da gəlir bəyannəmələrinin təqdim edilmə məqsədlərinə uyğun gəlmir və onu formal bir tələbə çevirir.

6. Gəlir bəyannamələrində təqdim edilən maliyyə xarakterli məlumatların publik qaydada açıqlanmasının nəzərdə tutulmaması və onların qeydsiz-şərtsiz şəxsi həyat sirrinə aid edilməsi vəzifəli şəxslərin və bütövlükdə publik qurumların fəaliyyətində şəffaflığın təmin olunması prinsiplərinə uyğun gəlmir və son nəticədə vətəndaşların dövlət qurumlarına və vəzifəli şəzslərə inam və etimadının azalmasına gətirib çıxara bilər.

7. Vəzifəli şəxslərin maraqlar toqquşmasına səbəb ola biləcək hallar barədə məlumat vermək vəzifəsi nəzərdə tutulmayıb. Bu da öz növbəsində vəzifəli şəxslərin fəaliyyətində şəxsi maraqların dövlət və ictimai maraqlardan üstün tutulmasına gətirib çıxara bilər.

8. Vəzifəli şəxslər tərəfindən gəlir bəyannaməsinin üzrsüz səbəbdən vaxtında təqdim edilməməsi və ya qəsdən natamam, yaxud təhrif edilmiş formada təqdim edilməsi yalnız intizam məsuliyyətinə səbəb olur. Bu da son nəticədə bəyannaməni təqdim etmək tələbinin yerinə yetirilməsinin məcburiliyinə etimadın azalmasına gətirib çıxara bilər.

**6. Tövsiyyələr**

Bütün bunları nəzərə alaraq Azərbaycan Respublikasının gəlir bəyannamələri ilə əlaqədar məsələləri nizama salan qanunvericiliyinin təkmilləşdirilməsinə ciddi ehtiyac var. Bu təkmilləşdirmə qüvvədə olan qanunvericiliyə əsaslı dəyişiklik və əlavələr edilməsi yolu ilə ya da yeni qanunvericilik aktının hazırlanması yolu ilə həyata keçirilə bilər. Bütün hallarda gəlir bəyannamələri ilə əlaqədar məsələləri nizama salan qanunvericiliyinin təkmilləşdirilməsinin aşağıdakı istiqamətlər üzrə həyata keçirilməsi daha məqsədəuyğundur:

Hər şeydən əvvəl, gəlir bəyannaməsində göstərilməli olan məlumatların dairəsinin dəqiq və konkret müəyyən olunması vacibdir. Belə dəqiqləşdirmə və konkretləşdirmə aşağıdakı məsələləri əhatə edə bilər:

- vəzifəli şəxsin özünə və ailə üzvlərinə məxsus olan, lakin vergitutma obyekti olmayan qiymətli əmlak (nominal dəyəri müəyyən məbləğdən yuxarı olan qiymətli və əntiq əşyalar, zinət əşyaları, daş-qaş və s.) barədə məlumatların bəyan edilməsi;

- vəzifəli şəxsin özünün və ailə üzvlərinin hesabat dövründə birdəfəlik müəyyən məbləğdən yuxarı olan bütün xərcləri (bu xərclər daşınar və daşınmaz əmlak, qiymətli kağızlar alınması, müalicə, istirahət, toy şənliyi və başqa məsələlərlə əlaqədar yarana bilər) barədə məlumatların bəyan edilməsi;

- vəzifəli şəxsin özünün və ailə üzvlərinin xarici dövlətlərdə olan daşınmaz əmlakı, xarici banklarda və kredit təşkilatlarında olan hesabları, qiymətli kağızları, əşyaları və digər maliyyə vəsaitləri, xarici ölkələrdə, o cümlədən ofşor zonalarında qeydiyyatdan keçmiş kommersiya qurumlarında təsisçi, səhmdar və ya son benefisar mülkiyyətçi kimi iştirakı və həmin qurumlarda mülkiyyət payı barədə məlumatların bəyan edilməsi;

- vəzifəli şəxsin özünün və ailə üzvlərinin aldığı nominal dəyəri müəyyən məbləğdən yuxarı olan hədiyyələr barədə məlumatların bəyan edilməsi;

- vəzifəli şəxsin özünün və ailə üzvlərinin əldə etdiyi rəqəmsal valyuta barədə məlumatların bəyan edilməsi;

- vəzifəli şəxsin özünün və ailə üzvlərinin mümkün maraqlar toqquşmasına səbəb ola bilən hallar barədə məlumatların bəyan edilməsi.

İkincisi, gəlir bəyannaməsinin yazılı formada təqdimindən imtina edilməli, yalnız elektron formada təqdimi qaydası müəyyən olunmalıdır. Bunun üçün zəruru proqram təminatı müvafiq qurum tərəfindən hazırlana və “Elektron Hokumət” portalına inteqrasiya olunmuş Vahid Elektron Bəyannamə sistemi yaradıla bilər (bir neçə ildir ki, vergi hesabatları elektron formada təqdim olunur və bu təcrübədən yararlanmaq olar).

Üçüncüsü, bəyannəmədə göstərilən maliyyə xarakterli məlumatlara nəzarət mexanizmi də əsaslı şəkildə yenidən işlənməlidir. Belə ki, təqdim olunan məlumatların həqiqiliyi və tamlığının araşdırılması baxımından müəyyən səviyyədən yüxarı publik vəzifəli şəxslərin təqdim etdiyi bəyannamənin mahiyyəti üzrə yoxlanması, sonuncu dəfə təqdim edilmiş bəyannamə ilə əvvəllər təqdim edilmiş bəyannamələrdə göstərilən maliyyə xarakterli məlumatların müqayisə edilməsi məcburi tələb kimi nəzərdə tutulmalıdır. Digər vəzifəli şəxslərin təqdim etdiyi bəyannamələr şikayət olduqda, hüquqmühafizə orqanlarının və ya məhkəmələrin sorğusu əsasında mahiyyəti üzrə yoxlanmalıdır. Qalan bəyannamələr seçmə qaydasında yoxlana bilər.

Bəyannamələrin yoxlanması insan resursları nəzərə alınmaqla Korrupsiyaya qarşı mübarizə üzrə komissiya tərəfindən təşkil edilə bilər. Yoxlama kameral qaydada dövlət vergi xidməti mütəxəssislərinin cəlb olunması ilə həyata keçirilir. Yoxlamaya müstəqil auditorlar və mütəxəssislər cəlb oluna bilər. Yoxlamanı həyata keçirən şəxslərin “Elektron Hokumət” portalına inteqrasiya olunmuş bütün dövlət xidmətlərinə çıxışı təmin olunmalıdır. Yoxlamanı həyata keçirən şəxslər bəyannamədə göstərilən məlumatlarla əlaqədar müvafiq vəzifəli şəxsin şifahi və ya yazılı izahatlarını ala bilərlər. Yoxlama nəticəsində vəzifəli şəxsin gəlirləri, xərcləri və aktivləri arasında onun əsaslandıra bilmədiyi əsaslı fərqlər aşkar edildikdə müvafiq icraatın başlanması üçün hüquqmühafizə orqanlarına göndərilə bilər.

Dördüncüsü, gəlir bəyannamələrində təqdim edilən maliyyə xarakterli məlumatların publik qaydada açıqlanması nəzərdə tutulmalıdır. Bunun üçün, təqdim edilən məlumatların mahiyyəti üzrə yoxlanması başa çatdıqdan sonra sırf şəxsi xarakterli bəzi məlumatlar (yaşayış ünvanı, elektron poçt ünvanı, telefon nömrəsi və s.) istisna olmaqla, təqdim olunmuş və Vahid Elektron Bəyannamə sisteminə yerləşdirilmiş bütün bəyannamələrə istənilən şəxsin çıxış imkanı təmin olunmalıdır.

Beşincisi vəzifəli şəxslər tərəfindən gəlir bəyannaməsinin üzrsüz səbəbdən vaxtında təqdim edilməməsinə və ya qəsdən natamam, yaxud təhrif edilmiş formada təqdim edilməsinə görə intizam məsuliyyəti ilə yanaşı inzibati və cinayət məsuliyyətinin nəzərdə tutulması məqsədəuyğundur.

Altıncısı, gəlir bəyannaməsinin formasının müvafiq qanuna əlavə kimi təsdiq olunması nəzərdə tutulmalıdır.

Yeddincisi, gəlir bəyannaməsinin necə doldurulması haqqında müfəssəl təlimatın təsdiq olunması, videoçarxlar hazırlanması məqsədəuyğundur.